Document ID: 32014R0733

A BIZOTTSÁG 733/2014/EU RENDELETE
(2014. június 24.)
az 1418/2007/EK rendeletnek az egyes hulladékoknak egyes nem OECD-országokba irányuló, hasznosítási célú kivitele tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a hulladékszállításról szóló, 2006. június 14-i 1013/2006/EK európai parlamenti és tanácsi rendeletre (1) és különösen annak 37. cikkére,
az érintett országokkal folytatott konzultációt követően,
mivel:
(1)
Az 1013/2006/EK rendelet 37. cikke értelmében a Bizottság rendszeresen naprakésszé teszi az egyes hulladékoknak a hulladékok határokat átlépő szállításának felügyeletéről szóló OECD-határozat (2) hatálya alá nem tartozó egyes országokba történő hasznosítási célú kiviteléről szóló 1418/2007/EK rendeletet (3). A Bizottság írásos megkeresést küldött minden egyes, az OECD-határozat hatálya alá nem tartozó ország számára, amelyben annak írásos megerősítését kérte, hogy az 1013/2006/EK rendelet III. vagy IIIA. mellékletében felsorolt egyes hulladékok és hulladékkeverékek, amelyek kivitelét az említett rendelet 36. cikke nem tiltja, az Európai Unióból kivihetők-e az adott országba továbbhasznosítás céljából, illetve azok milyen ellenőrzési eljárás alá tartoznak a célországban, ha ott ilyen ellenőrzés létezik. A Bizottság megkeresésére hetvennégy ország küldött választ. Az 1418/2007/EK rendelet mellékletét e válaszok figyelembevételével módosítani kell.
(2)
2013. február 13-án az OECD Tanácsa elfogadta a Környezetvédelmi Politikai Bizottság Izrael OECD-határozatnak való megfelelésével kapcsolatos véleményét. Következésképpen az 1013/2006/EK rendelet 37. cikkének (2) bekezdése ezen ország tekintetében a továbbiakban nem alkalmazandó, ezért az Izraelre vonatkozó bejegyzést törölni kell az 1418/2007/EK rendelet mellékletéből.
(3)
Új-Zéland az OECD-határozat hatálya alá tartozó ország. Ezért az 1013/2006/EK rendelet 37. cikke ezen ország tekintetében nem alkalmazandó, ezért az Új-Zélandra vonatkozó bejegyzést törölni kell az 1418/2007/EK rendelet mellékletéből,
ELFOGADTA EZT A RENDELETET:
1. cikk
Az 1418/2007/EK rendelet melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő tizennegyedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. június 24-én.

Labels: 3
5
20